Miten lapset ja nuoret oikeasti liikkuvat? UKK-instituutin tekemät, mittauksiin pohjautuvat tutkimustulokset kertovat karua kieltä.

Koululaisten liikkumisen määrä vähenee tasaisesti kolmannelta luokalta yhdeksännelle luokalle.

Askelten määrä vähenee monilla huolestuttavan paljon varsinkin viikonloppuisin.

Monelle arjen liikunnallisesti aktiivisin hetki on se, kun menee koulusta kotiin.

UKK-instituutin tutkijat selvittivät lasten ja nuorten liikkumista ja paikallaan oloa objektiivisilla mittareilla osana liikuntakäyttäytymistutkimusta.

Tutkimukseen osallistui 3 200 koululaista eri puolilta Suomea. Mukana oli 3-, 5-, 7- ja 9-luokkalaisia.

- Mittasimmme liikkumista kiihtyvyysmittareilla, jolloin saimme mahdollisimman tarkkaa faktaa, kertoo UKK-instituutin johtaja Tommi Vasankari.

- Sekä pojilla että tytöillä liikkumisen määrä vähenee tasaisesti kolmannelta luokalta eli yhdeksän vuoden iästä yhdeksännelle luokalle eli 15-ikävuoteen asti.

Vähemmän askeleita

Liikuntasuositus on tunnin verran reipasta tai rasittavaa liikuntaa joka päivä.

- Kuudennen ja seitsemännen luokan välillä varsinkin pojilla tapahtuu dramaattinen pudotus. 15-vuotiaiden liikkuminen on samaa tasoa kuin aikuisten eli säälittävän surkea, Vasankari sanoo.

Päivittäin keskimäärin otettavien askelten määrä vähenee selvästi sekä tytöillä että pojilla.

Kun viidesluokkalaiset pojat ottavat keskimäärin vielä 11 800 askelta päivässä, yhdeksäsluokkalaiset pojat enää 8 700 askelta. Alakouluikäiset tytöt puolestaan ottavat keskimäärin 2 500 askelta päivässä vähemmän kuin pojat.

Kodista tulee vankila?

Vasankarin mukaan huolestuttava tulos on myös se, miten paljon askelten määrä vähenee viikonloppuisin.

Kolmasluokkalaisista arkena ottaa yli 10 000 askelta päivittäin 80 prosenttia ja viikonloppuna vain 40 prosenttia. Viidesluokkalaisista vastaavat luvut ovat 60 prosenttia ja 40 prosenttia, seitsemäsluokkalaisista 40 prosenttia ja 20 prosenttia sekä yhdeksäsluokkalaisista 20 prosenttia ja 20 prosenttia.

Vasankarin mukaan kodista tulee viikonloppuisin monelle nuorelle vankila, jossa liikutaan vain sängyn, vessan ja jääkaapin kolmiossa.

- Pitääkö tässä kohta alkaa ulkoiluttaa yläasteikäisiä viikonloppuisin, Vasankari kärjistää.

Valitettavan monen suomalaiskoululaisen arjen liikunnallisin hetki on se, kun hän menee koulusta kotiin. MOSTPHOTOS

Kiire syömään ja kotiin

Tutkimuksessa selvitettiin myös koululaisten ottamia askeleita tunneittain. Kävi ilmi, että jo ala-asteikäisillä suuria 400-1200 askeleen eroja.

- Vähiten liikkuville koulu on päivän liikunnallisesti aktiivisinta aikaa. Iltaisin ei liikuta. Monella se jää vain 200 askeleeseen. Tämä on todella häkellyttävää, Vasankari sanoo.

Ala-asteikäisillä päivän korkeimmat aktiivisuuspiikit ovat ruokailun aikana, kun on kiire syömään. Yläasteikäisillä korkein aktiivisuuspiikki on silloin, kun mennään koulusta kotiin.

Vinkit vanhemmille

Tommi Vasankari muistuttaa, että nuorempien lasten kohdalla aikuiset ovat isossa roolissa, jotta lapset liikkuisivat tarpeeksi.

- Vanhempien on kannettava enemmän vastuuta, hän sanoo.

- Isompien lasten vanhemmille voi antaa neuvon, että kannattaa keskittyä siihen, minkälainen liikunta lapsia kiinnostaa.